
I.

Charakteristika

Odchod z miesta zásahu je činnosť, pri ktorej zasahujúce hasičské jednotky opustia miesto zásahu a vrátia sa na základňu alebo sa presunú na miesto ďalšieho zásahu.

II.

Úlohy a postup činnosti
1. Hasičská jednotka môže opustiť miesto zásahu len zo súhlasom veliteľa zásahu.

2. Pred odchodom z miesta zásahu odovzdá veliteľ hasičskej jednotky veliteľovi zásahu čiastočnú správu o zásahu.

3. Každý hasič vykoná kontrolu svojho osobného výstroja a vecných prostriedkov, s ktorými zasahoval. Pred odchodom z miesta zásahu uložia hasiči vecné prostriedky do vozidla. Každý ukladá spravidla tie vecné prostriedky, ktoré z vozidla použil, alebo používal namiesto striedaného hasiča svojej jednotky. Stratu vecných prostriedkov a ich poškodenie hlási veliteľovi jednotky. 

4. Strojník skontroluje úplnosť a uloženie vecných prostriedkov vo vozidle, stav automobilu (napríklad pohonné látky, voda v cisterne), pripojenie prívesu a oznámi veliteľovi jednotky stav alebo pripravenosť na odchod.

5. Vodu alebo penidlo treba doplniť do cisternovej automobilovej striekačky na mieste zásahu pred odchodom z miesta zásahu alebo na najbližšom mieste. Strojník musí rešpektovať zmenu jazdných vlastností počas jazdy s cisternovou automobilovou striekačkou s nedoplnenou cisternou.

6. Odchod z miesta zásahu veliteľ jednotky hlási príslušnému operačnému stredisku alebo miestu, ktoré jednotku vyslalo.

7. Ak návrat hasičskej jednotky z miesta zásahu skomplikuje porucha, nehoda, nezjazdnosť cesty alebo iné závažné okolnosti, veliteľ jednotky oznámi túto skutočnosť (ak to podmienky dovoľujú) príslušnému operačnému stredisku alebo príslušnému miestu, ktoré hasičskú jednotku vyslalo, ktoré rozhodne o náhradnom riešení.

8. Ak vracajúca sa hasičská jednotka počas prepravy z miesta zásahu zisti iný požiar, živelnú pohromu alebo inú mimoriadnu udalosť, veliteľ hasičskej jednotky oznámi túto skutočnosť príslušnému operačnému stredisku alebo miestu, ktoré jednotku vyslalo a ktoré rozhodne o nasadení hasičskej jednotky. Ak veliteľ hasičskej jednotky nemá možnosť oznámiť uvedené skutočnosti, zváži dôležitosť udalosti a sám rozhodne o nasadení vracajúcej sa hasičskej jednotky                 na likvidáciu tejto udalosti. 

9. Ak je počas prepravy vracajúcej sa hasičskej jednotky z miesta zásahu ohlásený príslušnému operačnému stredisku iný požiar, živelná pohroma alebo iná mimoriadna udalosť, príslušné operačné stredisko môže podľa závažnosti prípadu rozhodnúť o nasadení vracajúcej sa hasičskej jednotky na ďalší zásah.

10. Ak príslušné operačné stredisko neurčí hasičskej jednotke trasu na návrat z miesta zásahu, rozhodne o nej veliteľ jednotky. 

11. O použití výstražného zariadenia počas prepravy vracajúcej sa hasičskej jednotky z miesta zásahu rozhodne veliteľ jednotky.

III.

Očakávané zvláštnosti

Pri odchode z miesta zásahu treba počítať s obmedzenou akcieschopnosťou hasičskej jednotky najmä z dôvodu 

a) fyzického vyčerpania a únavy hasičov,

b) zníženej pozornosti vodiča,

c) zmeny známych trás (pri presune z jedného miesta zásahu na druhé miesto zásahu nepôjde vozidlo po známej trase),

d) poškodenia hasičskej techniky a vecných prostriedkov,

e) čiastočnej kontaminácie hasičskej techniky a vecných prostriedkov,

f) obmedzeného množstva prevádzkových hmôt v automobile,

g) straty vecných prostriedkov,

h) nesprávneho upevnenia vecných prostriedkov na vozidle,

i) jazdy s nedoplnenou cisternou. 

